Arvoisa jäsenistö

Olen Mika Halmela, toisen vuoden valtio-opin opiskelija, ja päätin hakea Walpon päätoimittajaksi kaudelle 2022. Minun on pakko sanoa että koronavuodesta johtuen osallistumiseni P-klubin toimintaan on jäänyt aivan liian vähäiseksi. Nyt asiat kuitenkin tulevat muuttumaan. P-klubi on osoittautunut lämminhenkiseksi opiskelijajärjestöksi, jonka toimintaan haluan vaikuttaa positiivisella tavalla. Jos tulen valituksi aion takuulla heijastaa samaa lämminhenkisyyttä Walpon toiminnassa sekä panna parastani pöytään.

Olen jo päässyt tutustumaan Walpon toimituskuntaan, ja voin sanoa että joukosta löytyy lahjakkaita kirjoittajia. Päätoimittajana tulisin aktivoimaan toimituskuntalaisia tuottamaan heille mielekkäitä tekstejä, koska uskon että kun kirjoittaja kirjoittaa sydämestään myös lukija tulee vakuuttuneeksi.

Omaan kokemusta monenkaltaisesta tapahtumanjärjestämisestä, kuten messujen ja työpajojen vetämisestä sekä mainonnasta ja markkinoinnista. Haluaisinkin että Walpoa saataisiin näkyvämmäksi niin P-klubissa, yliopistolla ja muualla ulkomaailmassa. Tämä onnistuisi esimerkiksi suuremmalla yhteistyöllä muiden opiskelijalehtien kanssa. Olen miettinyt yhteistapahtumien järjestämistä, kuten vaikkapa lehdistöpäivät, jossa löisimme päämme yhteen ja siten kasvattaisimme näkyvyyttä. Kokemukseni markkinoinnista tulee myös hyödyttämään Walpoa varainkeruussa, joka on toinen prioriteetti.

Lisäksi haluaisin tuoda taiteelliset lahjani esille Walpon ulkomuodossa, erilaisilla kuvituksilla ja kameratyöllä.

Nähdään ylimääräisessä kokouksessa 😊

Mika